b'\n_START_ARTICLE_\nTrebu\xc5\xa1na votlina\n_START_SECTION_\nOrgani\n_START_PARAGRAPH_\nV trebu\xc5\xa1ni votlini so naslednji organi: \xc5\xbeelodec, jetra, \xc5\xbeol\xc4\x8dnik, vranica, trebu\xc5\xa1na slinavka, tanko \xc4\x8drevo, ledvice, debelo \xc4\x8drevo in nadledvi\xc4\x8dne \xc5\xbeleze.\n_START_SECTION_\nOporki\n_START_PARAGRAPH_\nOporki ali mezenteriji so duplikature potrebu\xc5\xa1nice, ki se pri\xc4\x8dvr\xc5\xa1\xc4\x8dajo na stene trebuha in popolnoma obdajo notranje organe. So dobro prekrvljeni. Trije glavni oporki so oporek tankega \xc4\x8drevesa, transverzalni mezokolon (ki pritrjuje \xc4\x8drevesje na zadaj\xc5\xa1njo trebu\xc5\xa1no steno) in sigmoidni mezokolon (pritrjuje esasto \xc4\x8drevo oziroma sigmoidni kolon na zadaj\xc5\xa1njo trebu\xc5\xa1no steno).\n_START_SECTION_\nPe\xc4\x8da in pe\xc4\x8dica\n_START_PARAGRAPH_\nPe\xc4\x8da (veliki omentum) in pe\xc4\x8dica (mali omentum) sta specializirani duplikaturi potrebu\xc5\xa1nice, ki obdajata \xc5\xbeivce, \xc5\xbeile, mezgovnice, ma\xc5\xa1\xc4\x8devje in vezivo v trebu\xc5\xa1ni votlini. Pe\xc4\x8da poteka iz velike \xc5\xbeelod\xc4\x8dne krivine navzdol in pokriva \xc4\x8drevo, pe\xc4\x8dica pa poteka z male \xc5\xbeelod\xc4\x8dne krivine in z za\xc4\x8detnega dela dvanajstnika do jetrne line.\n_START_SECTION_\nAscites\n_START_PARAGRAPH_\nDo ascitesa oziroma trebu\xc5\xa1ne vodenice pride, ko se v trebu\xc5\xa1ni votlini nabira teko\xc4\x8dina. Obi\xc4\x8dajno ascites ni zaznaven, dokler se ne nabere toliko teko\xc4\x8dine, da se trebuh napne. Nabrana teko\xc4\x8dina povzro\xc4\x8di pritisk na notranje organe, \xc5\xbeile dovodnice in na prsni ko\xc5\xa1. Zdravljenje se usmerja na vzrok nabiranja teko\xc4\x8dine. Ena od mo\xc5\xbenosti je zmanj\xc5\xa1anje tlaka portalne vene, ki je zlasti uporabno pri ascitesu zaradi jetrne ciroze. Najbolj\xc5\xa1a metoda zdravljenja hiloznega ascitesa, pri katerem pride do nabiranja limfe v trebu\xc5\xa1ni votlini, je zaprtje mezgovnice, ki povzro\xc4\x8di akumulacijo limfe. Ponavljajo\xc4\x8di se ascites je lahko tudi posledica sr\xc4\x8dnega popu\xc5\xa1\xc4\x8danja.\n_START_SECTION_\nVnetje\n_START_PARAGRAPH_\nPride lahko do vnetja potrebu\xc5\xa1nice (peritonitisa), ki ga obi\xc4\x8dajno spremlja vnetje tudi v kakem drugem delu telesa. Lahko je posledica po\xc5\xa1kodovanega notranjega organa ali pa po\xc5\xa1kodbe trebu\xc5\xa1ne stene, lahko tudi s kirur\xc5\xa1kim posegom. Lahko pa se oku\xc5\xbeba prenese v trebu\xc5\xa1no votlino tudi po krvih \xc5\xbeilah ali mezgovnicah. Najpogostej\xc5\xa1e \xc5\xbeari\xc5\xa1\xc4\x8de so prebavila. Peritonitis je lahko akuten ali kroni\xc4\x8den, generaliziran ali lokaliziran in lahko ima enega ali ve\xc4\x8d vzrokov. Pe\xc4\x8da in pe\xc4\x8dica pomagata pri zamejevanju vnetja, vendar se nezdravljena oku\xc5\xbeba prej ali slej raz\xc5\xa1iri po trebu\xc5\xa1ni votlini. Kot sekundarni odziv na oku\xc5\xbebo se lahko pojavi tudi ognojek oziroma absces. Pri zdravljenju abscesov so pomembni antibiotiki, vendar je obi\xc4\x8dajno potrebna tudi zunanja drena\xc5\xbea.'